Kong Christian stod ved højen mast
Kong Christian stod ved højen mast er den ene af Danmarks to officielt anerkendte nationalsange, rettelig Kongesangen, der bl.a. anvendes til at markere mærkedage i kongehuset. Teksten er af Johannes Ewald (fra syngespillet Fiskerne, 1779); melodien af en ukendt komponist.
Den ældst kendte version af melodien er anonym og findes under titlen Aria i Basts Violinbog fra anden halvdel af 1700-tallet. Melodien er blevet tilskrevet dels landsdommer på Bornholm Ditlev Ludvig Rogert (1742-1813), dels Johann Ernst Hartmann, der i 1780 indlagde den i hans og Ewalds syngespil Fiskerne.
Friedrich Kuhlau skrev et sæt klavervariationer over den (opus 16, ca. 1817) og anvendte den i ouverturen til J.L. Heibergs nationale festspil Elverhøi (1828), med hvis slutsang, "Beskærm vor konge, store Gud", han gav melodien den endelige udformning.